ચોરી શબ્દના સ્થૂળ અર્થને ધ્યાનમાં રાખીને આપણે ચોર કોને કહેવાય એની વ્યાખ્યા બાંધીએ છીએ. શ્રીકૃષ્ણે ભગવદ ગીતામાં ચોર શબ્દનો જે સૂક્ષ્માતિસૂક્ષ્મ અર્થ આપ્યો છે એ વૈશ્વિક પરિપ્રેક્ષ્યમાં જોવા જેવો છે. 3જા અધ્યાયના 12મા શ્લોકમાં એમણે એવું કહ્યું છે કે આપણને જે કઈં ભોગો પ્રાપ્ત થાય છે એ ઈશ્વરની કૃપાથી અને સમાજ પાસેથી પ્રાપ્ત થાય છે. હવે આ બધું જેમણે આપણને આપ્યું છે એમને પાછું અર્પણ નહિ કરતાં જો એકલા જ એનો ભોગવટો કરીએ તો એ પણ ચોરી જ છે. આ અર્થમાં જો ચોરીની મુલવણી કરીએ તો એમાં સ્થૂળ પદાર્થો જ નહિ પણ સૂક્ષ્મ ભાવો સુધ્ધાં સમાવિષ્ટ થઈ જાય છે.